রাশিয়ার ৫০০ ব্যক্তি-প্রতিষ্ঠানের বিরুদ্ধে মার্কিন নিষেধাজ্ঞা
ইউক্রেনে হামলার দুই বছরে এসে রাশিয়ার ৫০০ ব্যক্তি ও প্রতিষ্ঠানের বিরুদ্ধে নিষেধাজ্ঞা দিয়েছে যুক্তরাষ্ট্র।
আজ শুক্রবার মার্কিন প্রেসিডেন্ট জো বাইডেন এ নিষেধাজ্ঞার ঘোষণা দেন বলে জানায় এএফপি।
মার্কিন ট্রেজারি ডিপার্টমেন্ট বলছে, ২০২২ সালের ২৪ ফেব্রুয়ারি ইউক্রেনে সামরিক আগ্রাসনের পর থেকে গত দুই বছরে রাশিয়ার বিরুদ্ধে এটাই সবচেয়ে বড় নিষেধাজ্ঞা।
সপ্তাহখানেক আগে রুশ প্রেসিডেন্ট ভ্লাদিমির পুতিনের কট্টর সমালোচক অ্যালেক্সি নাভালনির কারাগারে মৃত্যুর ঘটনাও এ নিষেধাজ্ঞায় প্রভাব ফেলেছে বলে মনে করা হচ্ছে।
নিষেধাজ্ঞার আওতায় কারা আসছে দিনের শেষে তাদের নাম প্রকাশ হবে বলে জানিয়েছেন বাইডেন।
তিনি বলেন, 'নাভালনির কারাবাসের সঙ্গে সংশ্লিষ্ট এবং রাশিয়ার আর্থিক, প্রতিরক্ষা শিল্প, ক্রয়সংক্রান্ত এবং বিশ্বের বিভিন্ন স্থানে নিষেধাজ্ঞা অমান্যকারীদের বিরুদ্ধে নিষেধাজ্ঞা দেওয়া হচ্ছে।'
এক বিবৃতিতে বাইডেন বলেন, 'অন্য দেশের ওপর আগ্রাসন এবং দেশের ভেতর দমন-পীড়নের জন্য পুতিনকে যেন অনেক মূল্য দিতে হয়, তা নিশ্চিত করা হবে।'
'রাশিয়ার যুদ্ধ-সরঞ্জামের পেছনে সহায়তাকারী এমন ১০০ প্রতিষ্ঠানের ওপর নতুন করে রপ্তানি নিষেধাজ্ঞা আরোপ করা হচ্ছে', বলেন তিনি।
ইউক্রেনে আগ্রাসনের পর থেকে যুক্তরাষ্ট্র ও তার মিত্র দেশগুলো রাশিয়ার বিরুদ্ধে বেশ কয়েক ধাপে নিষেধাজ্ঞা আরোপ করেছে। এসব নিষেধাজ্ঞার মধ্যে ছিল আর্থিক সম্পদ আটকে দেওয়া, উন্নত প্রযুক্তি সংক্রান্ত রপ্তানি সীমিত করা এবং রাশিয়ান তেলের সর্বোচ্চ বিক্রয় মূল্য নির্ধারণ করে দেওয়া।

ইউক্রেনে হামলার দুই বছরে এসে রাশিয়ার ৫০০ ব্যক্তি ও প্রতিষ্ঠানের বিরুদ্ধে নিষেধাজ্ঞা দিয়েছে যুক্তরাষ্ট্র।